CELEX: 
Language: lt
Date: 2016-10-20 00:00:00
Title: KOMISIJOS DELEGUOTASIS REGLAMENTAS (ES) …/... kuriuo nustatomas paprastųjų otų žvejybai Juodojoje jūroje taikomas žuvų išmetimo į jūrą mažinimo planas

AIŠKINAMASIS MEMORANDUMAS
            
            
               1.DELEGUOTOJO AKTO BENDROSIOS APLINKYBĖS
            
            
               Pagrindinis naujos bendros žuvininkystės politikos (BŽP) tikslas yra nustatytas Reglamente (ES) Nr. 1380/2013
                  1
                – mažinti didelius nepageidaujamos priegaudos kiekius ir palaipsniui sustabdyti žuvų, sužvejotų vykdant bet kokią ES žvejybą, išmetimą į jūrą. Išmetant į jūrą žuvis iššvaistoma daugybė išteklių ir daromas neigiamas poveikis tausiam jų naudojimui ir ekonominiam žuvininkystės gyvybingumui. BŽP taip pat numatytas didesnis regionavimas, kuriuo siekiama atsisakyti mikrovaldymo Sąjungos lygmeniu arba ji sumažinti ir užtikrinti, kad taisyklės būtų pritaikytos atsižvelgiant į konkrečius kiekvienos žvejybos ir kiekvieno jūrų rajono ypatumus.
            
            
               BŽP numatyta nemažai nuostatų, kuriomis siekiama palengvinti įpareigojimo iškrauti laimikį vykdymą. Valdydamos kvotas valstybės narės gali taikyti bendras lankstumo nuostatas. Be to, BŽP numatyti konkretūs lankstumo mechanizmai, kurie turi būti įgyvendinti pagal daugiamečius planus, o jei tokių nėra – pagal žuvų išmetimo į jūrą mažinimo planus. Tie žuvų išmetimo į jūrą mažinimo planai numatyti kaip laikina priemonė, kurios taikymo trukmė – ne ilgesnė kaip treji metai. Jie parengti remiantis bendromis rekomendacijos, dėl kurių susitaria to paties regiono arba jūros baseino valstybių narių grupės, bendrai suinteresuotos biologiniais ištekliais šiose teritorijose.
            
            
               Nuo 2017 m. sausio 1 d. įpareigojimas iškrauti laimikį Juodojoje jūroje bus privalomas žuvų rūšims, kurioms taikomi sužvejojamo kiekio apribojimai ir pagal kurias apibrėžiama žvejyba. Ši nuostata taikoma tikslinei paprastųjų otų žvejybai. Pagal Reglamento (ES) Nr. 1380/2013 15 straipsnio 5 dalį žuvų išmetimo į jūrą mažinimo planą gali sudaryti šie elementai:
            
            
               konkrečios nuostatos dėl žvejybos arba žuvų rūšių, kurioms taikomas įpareigojimas iškrauti laimikį;
            
            
               įpareigojimo iškrauti laimikį išimčių taikymo tais atvejais, kai žvejyba arba žuvų rūšys atitinka tam tikrus su dideliu žuvų išgyvenamumu susijusius kriterijus, aprašymas;
            
            
               nuostatos dėl de minimis išimčių, nurodytos Reglamento (ES) Nr. 1380/2013 15 straipsnio 5 dalies c punkte;
            
            
               nuostatos dėl laimikio dokumentavimo;
            
            
               nustatyti mažiausi išteklių išsaugojimą užtikrinantys orientaciniai dydžiai.
            
            
               Atsižvelgdamos į tai, Bulgarija ir Rumunija Europos Komisijai pateikė tikslinei paprastųjų otų žvejybai Juodojoje jūroje (Bendrosios Viduržemio jūros žvejybos komisijos (toliau – BVJŽK) reguliuojamame 29 geografiniame parajonyje) skirto trimečio žuvų išmetimo į jūrą mažinimo plano pasiūlymą.
            
            
            
               2.KONSULTACIJOS PRIEŠ PRIIMANT AKTĄ
            
            
               Bendra rekomendacija dėl paprastųjų otų žvejybai Juodojoje jūroje (BVJŽK reguliuojamame 29 geografiniame parajonyje) taikomo žuvų išmetimo į jūrą mažinimo plano
            
            
               Siekdamos Juodosios jūros vandenyse regioniniu lygmeniu vykdyti įpareigojimą iškrauti laimikį, Bulgarija ir Rumunija 2016 m. birželio 30 d. pateikė Europos Komisijos tarnyboms bendrą rekomendaciją, kad ja remiantis būtų parengtas žuvų išmetimo į jūrą mažinimo planas.
            
            
               Remiantis Reglamento (ES) Nr. 1380/2013 18 straipsniu, siūlomas Komisijos deleguotasis aktas grindžiamas šia bendra rekomendacija, kurią parengė ir pateikė valstybės narės, turinčios paprastųjų otų žvejybos Juodosios jūros vandenyse tiesioginių valdymo interesų.
            
            
               Bendrą rekomendaciją sudaro šie elementai:
            
            
               žvejyba, kuriai taikomas žuvų išmetimo į jūrą mažinimo planas;
            
            
               su dideliu žuvų išgyvenamumu susijusi įpareigojimo iškrauti laimikį išimtis, taikoma tikslinei paprastųjų otų (Psetta maxima) žvejybai statomaisiais dugniniais žiauniniais tinklais;
            
         
         
            
               išimtis, taikoma sužvejojamoms plėšrūnų sužalotoms žuvims;
            
            
               stebėjimo priemonės, susijusios su visų sužvejotų paprastųjų otų kiekių (iškrautų ir išmestų į jūrą) registravimu.
            
            
               Šios Bulgarijos ir Rumunijos pateiktos bendros rekomendacijos elementus, susijusius su įpareigojimo iškrauti laimikį taikymu paprastųjų otų žvejybai Juodojoje jūroje, įvertino Žuvininkystės mokslo, technikos ir ekonomikos komitetas (toliau – STECF) 2016 m. liepos 4–8 d. plenariniame posėdyje
                  2
               .
            
            
               Remiantis STECF išvadomis, bendroje rekomendacijoje pateikti argumentai dėl didelio išmetamų šios rūšies žuvų išgyvenamumo yra pagrįsti. Atsižvelgiant į tai, kas išdėstyta pirmiau, tikslinga nustatyti su dideliu išgyvenamumu susijusią išimtį. Tačiau tiesioginių valdymo interesų šioje teritorijoje turinčios valstybės narės turi atlikti daugiau tyrimų.
            
            
               Valstybės narės turėtų surinkti daugiau mokslinių argumentų, kuriais pagrįstų šios konkrečios su išgyvenamumu susijusios išimties taikymą statomaisiais dugniniais žiauniniais tinklais sužvejotiems paprastiesiems otams. Pateiktą informaciją po metų įvertins STECF, kad galėtų patvirtinti išimties taikymo galimybę. Reglamente nurodoma, kad konkreti su išgyvenamumu susijusi išimtis statomaisiais dugniniais žiauniniais tinklais sužvejotiems paprastiesiems otams galios tik 2017 m.
            
            
               Remiantis šiais elementais, paprastųjų otų žvejybai Juodojoje jūroje taikomą žuvų išmetimo į jūrą mažinimo planą galima laikyti pirmuoju žingsniu siekiant palaipsniui sustabdyti žuvų, sužvejotų vykdant bet kokią Sąjungos žvejybą, išmetimą į jūrą, rūšims, kurioms taikomi sužvejojamo kiekio apribojimai, įvedant įpareigojimą iškrauti laimikį.
            
            
               3.DELEGUOTOJO AKTO TEISINIAI ASPEKTAI
            
            
               Siūlomų veiksmų santrauka
            
            
               Pagrindinis teisinis veiksmas – priimti priemones, kuriomis būtų sudarytos palankesnės sąlygos vykdyti įpareigojimą iškrauti laimikį.
            
            
               Reglamente nurodomos žuvų rūšys ir žvejyba, kurioms turi būti taikomos konkrečios priemonės, tokios kaip su dideliu išgyvenamumu susijusi išimtis.
            
            
               Teisinis pagrindas
            
            
               Reglamento (ES) Nr. 1380/2013 15 straipsnio 1 dalies d punktas, 15 straipsnio 6 dalis ir 18 straipsnio 1 bei 3 dalys ir Reglamento (EB) Nr. 1967/2006 15a ir 29a straipsniai.
            
            
               Subsidiarumo principas
            
            
               Pasiūlymas priklauso išimtinei Europos Sąjungos kompetencijai.
            
            
               Proporcingumo principas
            
            
               Pasiūlymas patenka į deleguotųjų įgaliojimų, suteiktų Komisijai pagal Reglamento (ES) Nr. 1380/2013 15 straipsnio 6 dalį, taikymo sritį, juo neviršijama tai, kas būtina tos nuostatos tikslui pasiekti.
            
            
               Pasirinkta priemonė
            
            
               Siūloma priemonė – Komisijos deleguotasis reglamentas.
            
            
               Kitos priemonės būtų netinkamos dėl šios priežasties: Komisijai suteikti įgaliojimai žuvų išmetimo į jūrą mažinimo planus priimti deleguotaisiais aktais. Tiesioginių valdymo interesų turinčios valstybės narės pateikė bendrą rekomendaciją. Bendroje rekomendacijoje numatytos ir į šį pasiūlymą įtrauktos priemonės grindžiamos patikimiausia turima moksline informacija ir atitinka visus Reglamento (ES) Nr. 1380/2013 18 straipsnio 5 dalyje nustatytus atitinkamus reikalavimus.
            
            
               KOMISIJOS DELEGUOTASIS REGLAMENTAS (ES) …/...
            
         
         
            
               2016 10 20
            
            
               kuriuo nustatomas paprastųjų otų žvejybai Juodojoje jūroje taikomas žuvų išmetimo į jūrą mažinimo planas
            
            
               EUROPOS KOMISIJA,
            
            
               atsižvelgdama į Sutartį dėl Europos Sąjungos veikimo,
            
            
               atsižvelgdama į 2013 m. gruodžio 11 d. Europos Parlamento ir Tarybos reglamentą (ES) Nr. 1380/2013 dėl bendros žuvininkystės politikos, kuriuo iš dalies keičiami Tarybos reglamentai (EB) Nr. 1954/2003 ir (EB) Nr. 1224/2009 bei panaikinami Tarybos reglamentai (EB) Nr. 2371/2002 ir (EB) Nr. 639/2004 bei Tarybos sprendimas 2004/585/EB
                  3
               , ypač į jo 15 straipsnio 6 dalį,
            
            
               kadangi:
            
            
               (1)Reglamentu (ES) Nr. 1380/2013 siekiama palaipsniui sustabdyti žuvų, sužvejotų vykdant bet kokią ES žvejybą, išmetimą į jūrą, įvedant įpareigojimą iškrauti laimikį;
            
            
               (2)Reglamento (ES) Nr. 1380/2013 15 straipsnio 6 dalyje Komisija įgaliojama deleguotaisiais aktais ne ilgesniam kaip trejų metų laikotarpiui priimti žuvų išmetimo į jūrą mažinimo planus remdamasi bendromis rekomendacijomis, kurias parengė valstybės narės, pasikonsultavusios su atitinkamomis patariamosiomis tarybomis;
            
            
               (3)Bulgarija ir Rumunija turi tiesioginių paprastųjų otų žvejybos valdymo Juodojoje jūroje interesų. 2016 m. birželio 30 d. minėtos valstybės narės pateikė Komisijai bendrą rekomendaciją dėl paprastųjų otų žvejybai Juodojoje jūroje taikomo žuvų išmetimo į jūrą mažinimo plano, kurioje atsižvelgta į sektoriaus atstovų nuomonę. Iš atitinkamų mokslo įstaigų buvo gauta mokslinės informacijos. Vadovaujantis Reglamento (ES) Nr. 1380/2013 18 straipsnio 3 dalimi, į šį reglamentą turėtų būti įtraukiamos tik tos bendroje rekomendacijoje pateiktos priemonės, kurios atitinka to reglamento 15 straipsnio 6 dalį;
            
            
               (4)Reglamento (ES) Nr. 1380/2013 15 straipsnyje nustatytas įpareigojimas Juodojoje jūroje iškrauti visą rūšių, kurioms taikomi sužvejojamo kiekio apribojimai, žuvų laimikį. Įpareigojimas iškrauti rūšių, pagal kurias apibrėžiama žvejyba, žuvų laimikį pagal Reglamento (ES) Nr. 1380/2013 15 straipsnio 1 dalies d punktą turi būti pradėtas taikyti ne vėliau kaip nuo 2017 m. sausio 1 d. Viena iš tų rūšių yra paprastieji otai;
            
            
               (5)bendroje rekomendacijoje siūloma įpareigojimo iškrauti laimikį išimtį taikyti paprastiesiems otams Juodojoje jūroje, nes, moksliniais duomenimis, jiems būdingas aukštas išgyvenamumo rodiklis. Remiantis moksliniais įrodymais, kurie pateikti bendroje rekomendacijoje ir kuriuos peržiūrėjo Žuvininkystės mokslo, technikos ir ekonomikos komitetas (STECF)
                  4
               , pagal Reglamento (ES) Nr. 1380/2013 15 straipsnio 4 dalies b punktą leidžiama taikyti su išgyvenamumu susijusi išimtis turėtų būti įtraukta į šį reglamentą ir taikoma vienus metus. Atitinkamos valstybės narės turėtų Komisijai pateikti atitinkamus duomenis, kad STECF galėtų visapusiškai įvertinti išimties taikymo pagrįstumą aptariamai paprastųjų otų žvejybai statomaisiais dugniniais žiauniniais tinklais, o Komisija galėtų tą išimtį peržiūrėti;
            
            
               (6)kad būtų užtikrinta tinkama kontrolė, reikėtų nustatyti valstybėms narėms taikytinus specialius reikalavimus dėl laivų, kuriems taikomas šis reglamentas, sąrašo sudarymo;
            
            
               (7)kadangi šiame reglamente numatytos priemonės daro tiesioginį poveikį atitinkamai Sąjungos laivų ekonominei veiklai ir žvejybos sezono planavimui, jis turėtų įsigalioti iš karto, kai bus paskelbtas. Remiantis bendra rekomendacija ir atsižvelgiant į Reglamento (ES) Nr. 1380/2013 15 straipsnio 1 dalyje nustatytą tvarkaraštį, šis reglamentas turėtų būti taikomas nuo 2017 m. sausio 1 d.,
            
            
               PRIĖMĖ ŠĮ REGLAMENTĄ:
            
            
               1 straipsnis
               Įpareigojimo iškrauti laimikį vykdymas
            
            
               Reglamento (ES) Nr. 1380/2013 15 straipsnio 1 dalyje nustatytas įpareigojimas iškrauti laimikį taikomas paprastųjų otų (Psetta maxima) žvejybai statomaisiais dugniniais žiauniniais tinklais Juodojoje jūroje (žvejybos įrankio kodas
                  5
                – GNS).
            
            
               2 straipsnis
               Apibrėžtis
            
            
               Taikant šį reglamentą Juodoji jūra yra Bendrosios Viduržemio jūros žvejybos komisijos (BVJŽK) reguliuojamo 29 geografinio parajonio jūros vandenys, kaip apibrėžta Europos Parlamento ir Tarybos reglamento (ES) Nr. 1343/2011
                  6
                I priede.
            
            
               3 straipsnis 
               Su išgyvenamumu susijusi išimtis
            
            
               1.
                     Pagal Reglamento (ES) Nr. 1380/2013 15 straipsnio 4 dalies b punktą rūšims, kurios, moksliniais duomenimis, pasižymi aukštu išgyvenamumo rodikliu, taikytina įpareigojimo iškrauti laimikį išimtis, 2017 m. taikoma paprastiesiems otams (Psetta maxima), sužvejotiems statomaisiais dugniniais žiauniniais tinklais (GNS) Juodojoje jūroje.
            
         
         
            
               2.
                     1 dalyje nurodytomis aplinkybėmis sužvejoti paprastieji otai (Psetta maxima) nedelsiant paleidžiami tame pačiame rajone, kuriame buvo sužvejoti. 
            
            
               3.
                     Su paprastųjų otų žvejyba Šiaurės jūroje susijusių tiesioginių valdymo interesų turinčios valstybės narės iki 2017 m. gegužės 1 d. Komisijai be 2016 m. liepos 4 d. bendroje rekomendacijoje numatytų duomenų pateikia papildomų žuvų išmetimo į jūrą duomenų ir kitos aktualios mokslinės informacijos, pagrindžiančios 1 dalyje nurodytos išimties taikymą. 3 dalyje nurodytus duomenis ne vėliau kaip iki 2017 m. liepos mėn. įvertina Žuvininkystės mokslo technikos ir ekonomikos komitetas (STECF).
            
            
               4 straipsnis
               Laivų sąrašas
            
            
               1.
                     Atitinkamos valstybės narės nustato laivų, kuriems taikomas įpareigojimas iškrauti statomaisiais dugniniais žiauniniais tinklais (GNS) sužvejotų paprastųjų otų (Psetta maxima) laimikį, sąrašą.
            
            
               2.
                     Iki 2016 m. gruodžio 31 d. atitinkamos valstybės narės per saugiąją Sąjungos kontrolės svetainę Komisijai ir kitoms valstybėms narėms pateikia visų laivų, vykdančių tikslinę paprastųjų otų žvejybą, sąrašą. Šį sąrašą jos nuolat atnaujina.
            
            
               5 straipsnis
               Įsigaliojimas ir taikymas
            
            
               Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
            
            
               Jis taikomas nuo 2017 m. sausio 1 d. iki 2019 m. gruodžio 31 d.
            
            
               Šis reglamentas privalomas visas ir tiesiogiai taikomas visose valstybėse narėse.
            
            
               Priimta Briuselyje, 2016 10 20
            
            
               
                     Komisijos vardu
               
               
                     Pirmininkas
                     Jean-Claude JUNCKER
               
            
         
         
            
                  
                     (1)
                  
                        2013 m. gruodžio 11 d. Europos Parlamento ir Tarybos reglamentas (ES) Nr. 1380/2013 dėl bendros žuvininkystės politikos, kuriuo iš dalies keičiami Tarybos reglamentai (EB) Nr. 1954/2003 ir (EB) Nr. 1224/2009 bei panaikinami Tarybos reglamentai (EB) Nr. 2371/2002 ir (EB) Nr. 639/2004 bei Tarybos sprendimas 2004/585/EB. 
                  OL L 354, 2013 12 28, p. 22–61.
               
               
                  
                     (2)
                  
                        2016 m. Žuvininkystės mokslo, technikos ir ekonomikos komiteto ataskaitos „Bendrų rekomendacijų dėl įpareigojimo iškrauti laimikį vertinimas“ (STECF-16-10),  Europos Sąjungos leidinių biuras, Liuksemburgas, EUR XXXX EN, JRC XXXX, XXX pp. Žr. 
                  čia
                  .
               
               
                  
                     (3)
                  
                        OL L 354, 2013 12 28, p. 22.
               
               
                  
                     (4)
                  
                        2016 m. Žuvininkystės mokslo, technikos ir ekonomikos komiteto ataskaitos „Bendrų rekomendacijų dėl įpareigojimo iškrauti laimikį vertinimas“ (STECF-16-10),  Europos Sąjungos leidinių biuras, Liuksemburgas, EUR XXXX EN, JRC XXXX, XXX pp. Žr. 
                  čia
                  .
               
               
                  
                     (5)
                  
                        Šiame reglamente naudojami žvejybos įrankių kodai yra nustatyti Komisijos įgyvendinimo reglamento (ES) Nr. 404/2011, kuriuo nustatomos išsamios Tarybos reglamento (EB) Nr. 1224/2009, nustatančio Bendrijos kontrolės sistemą, kuria užtikrinamas bendrosios žuvininkystės politikos taisyklių laikymasis, įgyvendinimo taisyklės, XI priede. Šiame reglamente naudojami laivų, kurių bendrasis ilgis yra mažesnis nei 10 metrų, žvejybos įrankių kodai yra nustatyti FAO žvejybos įrankių klasifikavimo sistemoje.
               
               
                  
                     (6)
                  
                        2011 m. gruodžio 13 d. Europos Parlamento ir Tarybos reglamentas (ES) Nr. 1343/2011 dėl tam tikrų žvejybos BVJŽK (Bendrosios Viduržemio jūros žvejybos komisijos) susitarimo rajone nuostatų, kuriuo iš dalies keičiamas Tarybos reglamentas (EB) Nr. 1967/2006 dėl žuvų išteklių tausojančio naudojimo Viduržemio jūroje valdymo priemonių (
                  OL L 347, 2011 12 30, p. 44
                  ).